BUNGONG JEUMPA ACHEH I
Bungong Jeumpa bungong yang meugah di Nanggroe Acheh
Jioh that leubeh nibak bungong Seulanga
Leubeh that ceudah nibak yang laen
Puteh licen indah lagoina
Di ureueng agam lhat bak punyung
Bak ureueng inong keu hiasan jeumala
Bak uroe mak meugang meusenoh-seunoh bloe
Keunyak sambinoi meuroe raya
Padum jiboh yum hana geupakoe
Bek jireuob nyak putro bak uroe mulia
Di ureueng meukat that cula-caloe
Peutimang ureueng bloe rame lagoina
Geutajo keunoe geutajoe keudeh
Han abeh-abeh ureueng beulanja
Bungong pilihan bak ureueng meukawen
Hana laen yang jeut geubangga
Meuyoe takalon bak pesta kawen
Si puteh licen jeut-jeut jeumala
Bungong nyang geu-seupreu ke ateuh kaso
Tempat eh linto yang geu-peumulia
Bak malam kawen nyak dara-baro ibarat putroe
Nyak Linto-baro bagaikan raja
Nyoe keuh nyang geu-kheun raja si uroe
malam ta lumpoe singoh uroe ka hana
Lon kira gata nyoe tentee ka maklum
Peukaten nyoe bandum peusan donya
Eh noe keuh, kisah nyang jeut lon tuleh
Daweut ka abeh malam ka jula
Nyoe kisah lon ke Jeumpa Acheh
kureung leubeh, meu'ah syedara
Lon lakee rahmat ke bandeum getanyoe
Ke aneuk Nanggroe Iskandar Muda
Bek teudoh talakee bak Po teuh Allah (jameun: Potalah)
Seuramoe Makkah beudame beubahagia
Karya H. M. Nur El Ibrahimy
Jakarta, 20 Desember 2002
BONGONG JEUMPA ACHEH II
Bungong jeumpa kon simbol kekerasan
lagee geukeusan le ureueng luwa
Bungong Jeumpa simbol perdamaian dan persaudaraan
Sejak jamen Iskandar Muda
Takalon mantong warna jih puteh
Lambang perdamaian seluruh donya
Meuyoe na kekerasan melanda Acheh
Bek tapeu daleh Acheh semata-mata
Ureueng luwa lah nyang haruih tapeusalah
karena langkah-langkah nyang hana bijaksana
Ureueng luwa yang patot takecam
Karena pelanggaran HAM nyang ubebe raya
Peristiwa Leupueng - Cot Jeumpa patot jeut ke tamse
Disinan leu ureueng nyang tan na salah jeut ke umpeun bede meukenba-keuba
64 droe nyang kon DI/TII pih jitimbak sare
Metimfan-timfan mate, kejam lagoina
Si uroe leubeh dilee 25 nelayan pih jitimbak mate
Awak nyan jitudoh pengikut DB musoh negara
Nyang pelaku pembantaian nyon kheun ahli sejarah
Aneuk buah pasokan Batalion B dan 142
Ubit rayeuk, tuha muda bandum saban
Keureubeun pembantaian lagee bui buta
Meutubi-tubi rakyat Aceh jibedoeh jiproteh ngon resolusi-resolusi
Tapi hate kabinet Ali hana teupeh meu-ube sema
Lam parlemen waki-waki Acheh geumesu mekran-kran
Geukecam kekejaman terhadap rakyat nyang tan salah, nyang hantom soe dengoe na
Bandum-bandum nyan hana pengaroh bak Kabinet Ali
Gobnyan tetap "bertangan besi berhati waja"
Hana salah menyoe lon kheun Ali tetap arrogan
Geupetheun posisi gobnyan, tapi geuabaikan kepentingan rakyat jeulata
Seakan-akan peristiwa nyan hana perelee that tapakoe
Lagee-lagee na perasaan "mate kon lakoe, rugoe kon atra"
Toh nyang nyoe, Toh nyang kon, hana lon maklum
Nyang tepeue bandum hanya Allah Ta'ala
Nyang trang geupegah peue nyang jipelaku le tentra hana salah menurot hukum,
Awak nyan jipeulindong le Negara Republik Indonesia
Menyoe cara lagee nyan posisi gobnyan gepetheun
Peue mantong nyang akan lon kheun hana le guna.
Ate lon luka, ie mata lon ile
hana abeh pike kekejaman lagee nyoe terjadi lam nanggroe Panca Sila
Sejak lon lahe hantom te dengoe lagee nyoe terjadi
Hatta lam perang sabi ngon kafe Baulanda
Saboh pelanggaran HAM nyang cukop berat
Ji perusak martabat tentara Indonesia
Hantom ji ba bak pengadilan
Pemeriksaan terhadap pelaku pih, hantom teudeugoe na
Peue nyang lon tuleh nyoe bit-bit kon beurakah
katom ji syarah lam harian PERISTIWA
Lom geubaeu le T. Ali Basyah lam "Pemberontakan di Acheh
wartawan telebeh bak masa nyan di kutaraja
Seupo sinyak nyang han teupeh perasaan
Pat insan nyang han rho ie mata
Bagi geutayoe nyang ureueng Acheh, peristiwa lagee nyoe cukop that saket
Tapi bek sagai taraket jeut ke dendam nyang mengancam kehidupan bersama
Peristiwa nyang that saket nyoe ta anggap mantong takeudi Tuhan
Hana sagai daya bagi insan untok jitulak kadla dan kada
Sigoe treuk lon peugah kejadian lagee nyoe tekeudi Tuhan
Untok geu uji peue keuh iman nyang ngon lisan saban ngon nyang lam dada
Taharap that-that peristiwa seudeh nyoe bejeut ke cambok
Bagi perjuangan ta petrok cita-cita mulia
Dalam hai nyoe lon peuingat that-that bek salah langkah
Hingga terjadi lom pertumpahan darah nyang sia-sia
Uleue beumate ranteng bek patah,
Meunankeuh peutuah nek-moyang geutanyoe nyang bijaksana
Dalam hai nyoe beutegoh-tegoh bek sampoe jeut ke Panglima Tibang
Geumenyebrang ke pihak musoh karena terpengaroh ngon peng Beulanda
Meunanchit bek tasetot habib Abdurrahman,
Geutiek sinan pimpinan nanggroe karena ulee gobnyan ka jibloe uleh Beulanda
Sikudoe ngon nyan Teuku Umar Johan Pahlawan (Made in Holland)
Geutinggai kawan seperjuangan geuperpihak kepada Beulanda
Uleh Beulanda jipeugot asrama ke gobnyan dkk di Lam Pisang,
Tamah lom jipeuseunang dengon candu dan rupia
Bersama Beulanda pertahanan Acheh geuseurang,
Hana geupantang awaknyan saboh Nanggroe ngon gobnyan,
Aneuk cucoe Iskandar Muda.
Baroe-baroekon na benteng Acheh nyang hantom jireubot le pihak musoh,
Ngon bantuan gobnyan jinoe ka jatoh lam jaroe Beulanda
Dudoe teuma gobnyan geuriwang ke pihak Acheh
Karena that beugeuh kepada Beulanda
Surat penghargaan Raja Beulanda nyang geulakee le gobnyan han jitem bi,
Ambisi pribadi beujiangkat ke ureueng rayeuk Acheh hana jipeudoli le Pemerintah Hindia Beulanda.
Malang, lom lom terjadi kekejaman selam masa DOM
Sayang, rakyat hantom jijeut buka suara
Perasaan Acheh leu that-that teupeh
Ate Acheh leu that-that luka
Tapi, haba lagee nyoe got bek le ta peugah
Lon takot meutamah parah suasana sengketa
Calitera nyang meunoe got bek le takheun
Apui nyang ka leun bek le hu teuma
40 thoen sabe Acheh geumuprang
Hana tom senang selayeeu merdheka
26 thoen mantong perang RI - GAM
Perang nyang that panyang lheuh ngon Beulanda
Beu leu that tasyuko ke nyang peujeut alam
Perang RI - GAM ka mulai reda
Berkat persetujuan antara RI ngon GAM
Nyang ban-ban nyoe meusidang di kuta Jenewa
Geutanyoe talakee uroe dan malam
Dame di Darussalam beurijang teuka
Na peutuah nek-moyang nyang han jeut tatuwoe
Le geutayoe cucoe Iskandar Muda
Meuyoe keunong musibah nyang meutaloe-taloe
Bek reijang that geutanyoe putoih asa
Pat ujeun, adoe meutuwah, nyang hana pirang
Pat prang, baci peugah, nyang hana reda
Peu keuh Persetujuan RI - GAM ek selesoe ngon djroh
Hana lon tuoh, tergantung peunoh bak nyang meuseungketa
Talakee bak Tuhan dumpeue beujrouh
Bek le timoh bibet-bibet sengketa
Geutanyoe talakee bak Ilahi Rabbi
Perdamaian nyang abadi beurijang teuka
Beutatepue, Bungong Jeumpa kon asesori AK-47
Nyan bandum jiboh-boh le ureueng luwa
Ji peleut ureueng ke nanggroe Acheh
Menurot ahli tareh, "A Powerful State" di NUsantara*)
Kisah nyoe lon top ngen Assalamu'alaikum
Keu bandum rakan lon, tuhan dan muda
Nasruddin AB
ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn min_Latn ace_Latn ace_Latn ace_Latn ace_Latn ace_Latn ace_Latn ind_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn tso_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ind_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ind_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ind_Latn ace_Latn ace_Latn ace_Latn ind_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn wol_Latn